**Likumprojekta** **"Grozījumi likumā "Par tiesu varu"" sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Ar likumprojektā paredzēto regulējumu tiek ieviesta Ekonomisko lietu tiesa kā specializēta pirmās instances rajona (pilsētas) tiesa, **lai nodrošinātu procesa efektivitāti un nolēmumu kvalitāti**. Dots uzdevums Tieslietu padomei noteikt tiesnešu skaitu Ekonomisko lietu tiesā, kā arī tiesas darbības teritoriju un atrašanās vietu. Likumprojektā paredzētais spēkā stāšanās laiks – 2019. gada 1. decembris. |

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **I. Tiesību akta projekta izstrādes nepieciešamība** | | | | | | | | |
| 1. | Pamatojums | | Ministru kabineta 2019. gada 22. augusta rīkojuma Nr. 407 "Par konceptuālo ziņojumu "Par ekonomisko lietu tiesas izveidi"" 3.1. apakšpunkts. | | | | | |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | | Kopš 2013. gada tiesu darba efektivitātes uzlabošanai ir īstenoti vairāki pasākumi. To cita starpā novērtējušas tādas starptautiskas institūcijas kā Ekonomiskās sadarbības un attīstības organizācija, Eiropas Padomes Tieslietu sistēmu efektivitātes komisija un Starptautiskais Valūtas fonds.  Vienlaikus Eiropas Komisija un Eiropas Padomes *Moneyval* komitejas savstarpējās novērtēšanas 5. kārtas ziņojums par Latvijas noziedzīgi iegūtu līdzekļu legalizācijas un terorisma finansēšanas novēršanas un apkarošanas sistēmu ir skaidri iezīmējis problēmas ar naudas atmazgāšanu saistīto lietu izskatīšanā. Secināts, ka sarežģīto un specifisko lietu izskatīšana nereti ieilgst.  Lietu izskatīšanas ilgums ir būtisks, bet nav vienīgais tiesu sistēmas efektivitātes rādītājs. Otrs jebkuras sistēmas darbības efektivitātes rādītājs ir kvalitāte. Tiesu sistēmā tā ir galīgā spēkā esoša tiesas sprieduma kvalitāte.  Jo sarežģītākas kļūst tiesiskās attiecības sabiedrībā, jo lielāka ir vajadzība pēc specializācijas tiesu sistēmā, lai nodrošinātu gan ātru, gan kvalitatīvu tiesu darbu.  Valsts ir atbildīga par efektīva tiesas procesa nodrošināšanu. Konkrētajā gadījumā konceptuālajā ziņojumā "Par ekonomisko lietu tiesas izveidi" (turpmāk – Ziņojums) secināts, ka noteiktu lietu kategoriju efektīvāku izskatīšanas procesu iespējams nodrošināt, koncentrējot lietas, zināšanas un resursus vienuviet.  Galvenais mērķis specializētās tiesas izveidei ir procesa efektivitāte un nolēmumu kvalitātes nodrošināšana. Specifisku neliela skaita lietu izskatīšanai nepieciešamās prasmes nav lietderīgi trenēt katram no Latvijas tiesnešiem, jo varbūtība, ka šādu lietu tiesnesis saņems, ir ļoti maza. Turklāt, lai kvalifikācijas pasākumos iegūtās zināšanas nostiprinātu un attīstītu, tās ir jāpiemēro praksē. Līdz ar to tiesnešu specializācija pati par sevi nav risinājums pie neliela skaita specifiskām lietām. Šādos gadījumos jau kopš 2013. gada tiek praktizēta lietu koncentrēšana vienā no tiesām, attiecīgi ar attiecīgo specializāciju saistītos kvalifikācijas celšanas pasākumus piedāvājot attiecīgās tiesas un specializācijas tiesnešiem. Vienlaikus atzīstams, ka arī šādam risinājumam ir savi trūkumi. Proti, - lietu koncentrēšanas modeļa ietvaros specializāciju tvēruma attīstīšana (papildināšana) ir visai ierobežota un visbiežāk neiespējama, jo jārēķinās ar katras tiesas kapacitāti, kas nepieciešama vispārējās jurisdikcijas lietu izskatīšanas nodrošināšanai. Turklāt šādā veidā tiek veidota arī savdabīga paralēla speciālo jurisdikciju sistēma, kas ir visai sadrumstalota.  Specializētās tiesas izveide ir risinājums ar lielāku attīstības potenciālu arī ilgtermiņā, kas nevis rada, bet novērš esošo tiesu kompetenču sistēmas sadrumstalotību.  Būtisks ieguvums jaunas tiesas izveidei ir tas, ka kļūst iespējams ne tikai attīstīt jau esošās komercstrīdu specializācijas, bet nodrošināt specializāciju arī tādu uzņēmējdarbības vides tiesiskumam būtisku strīdu izskatīšanā, kuri līdz šim ir bijuši piekritīgi tiesām vispārējā kārtībā. Tāpat līdz ar jaunas tiesas izveidi ir iespējams risināt jautājumus par tādu noziedzīgu nodarījumu ātru un efektīvu izskatīšanu, kam ir būtiska ietekme uz uzņēmējdarbības vidi un valsts tautsaimniecības attīstību.  Jāņem vērā, ka specializētas tiesas izveides pamatā ir virkne specifisku apstākļu un nosacījumu, kas izvērtējami katrā atsevišķā gadījumā. Piemēram, ņemams vērā specializējamo lietu skaits, šo lietu izņemšanas no vispārējo tiesu kompetences ietekme uz šo tiesu darbu, nepieciešamā kapacitāte specializēto lietu izskatīšanas nodrošināšanai u.c. Līdz ar to lēmums par Ekonomisko lietu tiesas izveidi nekādā gadījumā nav pamats automātiskam pieņēmumam par citu specializētu tiesu izveidi bez atsevišķa to izveides pamatojuma un nepieciešamības izvērtējuma.  Līdz ar to, ievērojot Ziņojumā atbalstīto rīcības virzienu, izstrādāts likumprojekts "Grozījumi likumā "Par tiesu varu"" (turpmāk – likumprojekts), ar kuru institucionāli tiek izveidota specializēta pirmā līmeņa tiesa - Ekonomisko lietu tiesa - un dots uzdevums Tieslietu padomei, realizējot likuma "Par tiesu varu" 29. panta trešajā daļā un 32. panta trešajā daļā noteiktās tiesības, nostiprināt Ekonomisko lietu tiesas darbības teritoriju un atrašanās vietu, kā arī tiesnešu skaitu Ekonomisko lietu tiesā.  Norādāms, ka likumā "Par tiesu varu" (ņemot vērā analoģiju saistībā ar Administratīvās rajona tiesas izveidi) tikai atsevišķās vietās ar likumprojektu ir ietverta atsauce uz specializēto Ekonomisko lietu tiesu. Līdz ar to grozījumi nepieciešami tikai tajās panta vienībās, kurās ir šī atsauce. Kur šādas atsauces nav, jēdzienā "rajona (pilsētas) tiesa" ietilpst arī specializētās tiesas (gan Administratīvā rajona tiesa, gan Ekonomisko lietu tiesa).  Likumā "Par tiesu varu" jēdziens "administratīvās rajona tiesas tiesnesis" izdalīts tikai saistībā ar šī tiesneša pārcelšanas kārtību uz vispārējās jurisdikcijas tiesas tiesneša amatu. Ņemot vērā Ekonomisko lietu tiesas specifisko kompetenci, attiecībā uz tiesneša pārcelšanu vakantajā tiesneša amatā ir izdarīti precizējoši grozījumi, paredzot Tiesnešu kvalifikācijas kolēģijas kompetenci veikt tiesneša profesionālās darbības ārpuskārtas novērtēšanu gadījumos, kad rajona (pilsētas) tiesas tiesnesis vai Administratīvās rajona tiesas tiesnesis pieteicies uz tiesneša amata vakanci Ekonomisko lietu tiesā. Minētais attiecināms arī uz Ekonomisko lietu tiesas tiesnesi, ja tas pieteicies uz tiesneša amata vakanci rajona (pilsētas) tiesā, Administratīvajā rajona tiesā, apgabaltiesā vai Administratīvajā apgabaltiesā.  Uz Ekonomisko lietu tiesu un šīs tiesas tiesnešiem pilnā mērā ir attiecināms likumā "Par tiesu varu" noteiktais attiecīgi rajona (pilsētas) tiesas un rajona (pilsētas) tiesas tiesneša tiesiskais ietvars, tostarp, tiesības, pienākumi un garantijas.  Ekonomisko lietu tiesas izveide nerada ietekmi uz pārstāvju skaitu tiesnešu pašpārvaldes institūcijās – Tieslietu padomē, Tiesnešu ētikas komisijā, Tiesnešu konferencē un Tiesnešu kvalifikācijas kolēģijā. Administratīvās rajona tiesas "pārstāvniecība" Tieslietu padomē, Tiesnešu ētikas komisijas un Tiesnešu kvalifikācijas kolēģijā nav īpaši atrunāta, līdz ar to nebūtu atrunājama arī specializētās Ekonomisko lietu tiesas pārstāvniecība.  Nosakot Ekonomisko lietu tiesas atrašanās vietu, ņemams vērā Ziņojumā norādītais, ka Rīgā ir koncentrēta lielākā daļa no visas Latvijas ekonomiskās aktivitātes. Attiecīgi Rīgas tiesu apgabalā tiek saņemta vairāk nekā puse no visām civillietām un nedaudz mazāk nekā puse no visām krimināllietām, kas piekritīgas Latvijas tiesām. Kopumā 51 % no visās Latvijas rajona (pilsētu) tiesās saņemtajām civillietām un krimināllietām ir piekritīgas rajona (pilsētu) tiesām Rīgas tiesu apgabalā. Specializētā pirmās instances tiesa būtu veidojama tieši galvaspilsētā (patstāvīga rajona (pilsētas) tiesas instance). Savukārt apelācijas instances funkcijas veiktu specializēta kolēģija Rīgas apgabaltiesas sastāvā.  Nosakot tiesnešu skaitu Ekonomisko lietu tiesā, ņemams vērā Ziņojumā norādītais, ka, modelējot noslodzi pēc iegūtajiem datiem, kā arī ņemot vērā specializācijas tvērumā ietverto lietu specifiku, secināms, ka provizoriski pirmajā instancē būtu jābūt 10 tiesnešiem, kuru kompetencē būtu specializēto lietu izskatīšana. Savukārt apelācijas instancē papildus būtu nepieciešami 4 tiesneši.  Jānorāda, ka minētais tiesnešu skaits ir pietiekams, lai nodrošinātu lietu sadali pēc nejaušības principa. Turklāt attiecībā uz Ekonomisko lietu tiesu darbosies visi tie paši tiesneša darba un rīcības uzraudzības mehānismi, kas citās tiesās. Bažas par korupciju tiesā rada nesaprotami un nepamatoti tiesas nolēmumi, tiesas procedūru pārkāpumi, tajā skaitā apieta lietu nejaušās sadales sistēma, nevis tiesnešu skaits pats par sevi. Ekonomisko lietu tiesa kā specializēta rajona (pilsētas) tiesa izskatīs noteikta rakstura komercstrīdus, ekonomiskos un finanšu noziegumus, kā arī korupcijas lietas. Ziņojumā ietvertais Ekonomisko lietu tiesas kompetences uzskaitījums ietverts nolūkā aprakstīt indikatīvu specializētās tiesas kompetences tvērumu, nevis definēt lietu piekritību. Lietu piekritība, tajā skaitā tās nošķiršanā izmantotie kritēriji (likuma vai likuma regulējuma joma, prasības summas apmērs) tiks definēti risinājuma ieviešanai nepieciešamo procesuālo likumprojektu izstrādes procesā. Jāatzīmē, ka, nosakot specializētās tiesas kompetences tvērumu, tā sākotnēji tiks noteikta tādās jomās, kas prasa tūlītēju risinājumu. Proti, tiek paredzēta pārdomāta, piesardzīga un pakāpeniska pieeja attiecībā uz tiesas kompetences noteikšanu un noslodzes veidošanu, lai izvairītos no lietu sastrēguma pirmajos darbības gados. Turpmākas kompetences tvēruma definēšanā būs ņemama vērā gan tiesas kapacitāte, gan lietu atbilstība specializācijas tvērumam.  **Saistībā ar plānoto Ekonomisko lietu tiesas izveidi būs nepieciešams pārstrukturēt Rīgas apgabaltiesas darbu. Lai efektivizētu un optimizētu Rīgas apgabaltiesas darbu būs nepieciešams izveidot kolēģiju, kuru kompetencē būs apelācijas kārtībā izskatīt Ekonomisko lietu tiesas pieņemtos nolēmumus. Tādejādi ar likumprojektu precizēta likuma "Par tiesu varu" 42. panta ceturtā daļa, paredzot, ka apgabaltiesā var izveidot arī vairāk kā divas kolēģijas. Vienlaikus paredzēts, ka apgabaltiesas kolēģiju var izveidot, ja tajā ir vairāk par divpadsmit tiesnešiem, tas ir, četri sastāvi.**  **Jautājums par specializētas tiesas izveidi ir risināms neatliekami, lai efektivizētu t.s. noziedzīgu iegūtu līdzekļu legalizācijas lietu, tāpat arī valsts amatpersonu korupcijas lietu un specifisku komercstrīdu izskatīšanas procesu un celtu nolēmumu kvalitāti. Lai nodrošinātu specializētas tiesas darba uzsākšanai veicamos pasākumus un tiesa varētu darbību uzsākt 2021. gada 1. janvārī, likumprojektam jāstājas spēkā 2019. gada 1. decembrī.**  Specializētās tiesas darba uzsākšanai veicamos pasākumus iespējams nodrošināt un specializētā tiesa darbu uzsāks 2021. gada 1. janvārī. Specializētās tiesas izveidē tiks efektīvi izmantoti jau pieejamie tiesu finanšu resursi, no valsts budžeta veicot tikai atsevišķus papildu ieguldījumus tiesas darba nodrošināšanai. | | | | | |
| 3. | Projekta izstrādē iesaistītās institūcijas un publiskas personas kapitālsabiedrības | | Likumprojekts šo jomu neskar. | | | | | |
| 4. | Cita informācija | | Ziņojuma izstrādē, kā rezultātā izstrādāts likumprojekts, ņemti vērā starptautiskie un nacionālie tiesu sistēmas vērtējumi, piemēram, 2018. gada 23. augustā publicēts Eiropas Padomes *Moneyval* komitejas savstarpējās novērtēšanas 5. kārtas ziņojums par Latviju[[1]](#footnote-1), Ekonomiskās sadarbības un attīstības organizācijas pētījums "Tiesiskums komercdarbībai un iekļaujošai izaugsmei Latvijā"[[2]](#footnote-2), Eiropas Padomes Tieslietu sistēmu efektivitātes komisijas ziņojums par Latvijas tieslietu sistēmas novērtējumu[[3]](#footnote-3), Starptautiskā Valūtas fonda novērtējums[[4]](#footnote-4), **Ārvalstu investoru padomes Latvijā** **nostāja attiecībā uz investīciju aizsardzības jautājumiem.** **[[5]](#footnote-5)**  Pārresoru koordinācijas centrs, **sniedzot atzinumu par Ziņojumu (2019. gada 10. jūnija vēstule Nr. 1.2-7/66) "Par ekonomisko lietu tiesas izveidi", atzinīgi vērtē Tieslietu ministrijas iniciatīvu sakārtot tiesas nolēmumu kvalitāti un ātrumu, standartizējot un koncentrējot tiesu resursus komercstrīdu, korupcijas, ekonomikas un finanšu noziegumu jomā.**  **Ekonomikas ministrija 2019. gada 28. maija vēstulē (Nr. 1-13.3/4042) atzinīgi novērtē līdzšinējo pieredzi tiesas specializēšanā, vēršot uzmanību, ka tiesu vai tiesnešu specializācijas veidošana komercstrīdu izskatīšanai autortiesību un reklāmas jomā veicinātu labāku tiesnešu izpratni par komercstrīdu, kā arī ļautu kvalitatīvāk pieņemt lēmumus.**  **Kultūras ministrija 2019. gada 28. maija vēstulē (Nr. 3.2-2/1039) akcentē, ka nozares privātā sektora pārstāvji vairākkārt ir norādījuši uz autortiesību īstenošanas un aizsardzības problemātiku tiesās, jo tiesu spriedumi mēdz būt nekonsekventi, tiesvedība ir ilgstoša, kā arī pastāv ierobežotas zināšanas specifiskās nozarēs. Tā, piemēram, 2014. gadā Ārvalstu investoru padome Latvijā savā pozīcijas ziņojumā par intelektuālā īpašuma veicināšanu un aizsardzību ierosinājusi nodot visas intelektuālā īpašuma (tostarp autortiesību) lietas vienai tiesai. Uz šādu nepieciešamību privātā sektora pārstāvji norādīja arī konceptuālā ziņojuma "Par intelektuālā īpašuma aizsardzības un pārvaldības sistēmu Latvijas Republikā" izstrādes gaitā (pieņemts 2017. gadā).**  **Konkurences padome 2019. gada 20. augusta vēstulē (Nr. 1.8-2/803) paudusi atbalstu iniciatīvai par specializētas tiesas izveidi, kas izskatītu lietas par zaudējumu atlīdzināšanu par konkurences tiesību pārkāpumiem un ar to tieši saistītās lietas par konkurences tiesību pārkāpumiem.**  **Iekšlietu ministrija 2019. gada 1. jūlija vēstulē (Nr. 1-55/1535) norādījusi, ka līdz ar specializāciju (tiesas jurisdikcijas koncentrēšanu) tiktu celta tiesas procesa un nolēmumu kvalitāte, paaugstināta procesa efektivitāte, tajā skaitā, nodrošinot operatīvu lietu izskatīšanu, nodrošināta tiesu prakses vienveidība, specifiskas papildu apmācības gan tiesnešiem, gan tiesu darbiniekiem, kā arī sekmēta tiesnešu profesionālo zināšanu mijiedarbība.**  **Specializētas tiesas izveide kā atsevišķas tiesas izveide īpaši akcentē valsts politiku prioritizēt konkrētu krimināllietu, tostarp, kas skar noziedzīgi iegūtu līdzekļu legalizēšanu, izskatīšanu.**  **Noraidošu viedokli par specializētās tiesas izveidi ir paudusi Tieslietu padome (2019. gada 6. jūnija vēstule Nr. 13-3/98nos), norādot, ka sarežģītu lietu izskatīšanā kvalitatīvam tiesvedības procesam ir nepieciešama tiesnešu specializācija, kas ir iespējama esošās tiesu sistēmas ietvaros.**  **Rīgas apgabaltiesas priekšsēdētāja 2019. gada 23. jūlija vēstulē pauda viedokli, ka jautājums par specializētas tiesas izveidi pēc būtības ir tiesībpolitisks. Tiek pausts viedoklis, ka lēmuma pieņemšanā būtu jāņem vērā, ka nav izdarāms nepārprotams apgalvojums, ka līdz šim īstenotie pasākumi tiesu sistēmas efektivitātes nodrošināšanai ir bijuši pietiekami efektīvi, lai risinātu Ziņojumā identificētās problēmas. Līdz ar to tiesnešu specializācijas ieviešana esošo vispārējās jurisdikcijas tiesu ietvaros var nesasniegt izvirzītos mērķus. Ņemot vērā pieredzi ar administratīvo tiesu izveidi, ir pamats izdarīt secinājumu, ka jaunas specializētas tiesas izveide rada iespēju veidot jaunu kvalitatīvu un efektīvu tiesu, kas ievērojami var ietekmēt pozitīvu Latvijas reputāciju. Vēstulē izteikts aicinājums atbalstīt Konceptuālā ziņojumā minēto rīcības virzienu par ekonomisko lietu tiesas izveidi.**  **Tieslietu ministrija sadarbībā ar Rīgas Juridisko augstskolu 17. jūlijā rīkoja diskusiju "Vai ir pienācis laiks specializētai tiesai?" un uz tās aicinātie eksperti, kas pārstāvēja gan uzņēmējus un investorus, gan tiesībaizsardzības un tiesu iestādes, arī Satversmes tiesu, pauda savu viedokli par šādas specializētās tiesas izveides aktualitāti un nepieciešamību.**  **Kā rāda līdzšinējā pieredze, piemēram, saistībā ar Administratīvās rajona tiesas izveidi, specializētas tiesas izveide rada** nepieciešamos priekšnosacījumus, lai tiesa varētu uzņemties vadošo lomu attiecībā uz procesa kvalitātes standartu noteikšanu un tādējādi ietekmēt arī izmeklēšanas un apsūdzības procesu kvalitāti. Tāpat izvirzītā mērķa sasniegšanai paralēli tiek meklēti efektīvi risinājumi izmeklēšanas un apsūdzības kvalitātes celšanai – Ministru kabinets 2019. gada 25. jūnija sēdē, izskatot Tieslietu ministrijas sagatavoto informatīvo ziņojumu "Par nepieciešamību īstenot revīziju par faktoriem, kas ietekmē efektīvu kriminālprocesu par noziedzīgiem nodarījumiem ekonomikas un finanšu jomā izmeklēšanu un iztiesāšanu" (prot. Nr. 30, 33. §), pieņēma to zināšanai un atbalstīja tajā ietverto risinājumu, nosakot Tieslietu ministrijai aicināt Valsts kontroli izvērtēt iespēju veikt revīziju par faktoriem, kas ietekmē kriminālprocesu par noziedzīgiem nodarījumiem ekonomikas un finanšu jomā efektīvu izmeklēšanu un iztiesāšanu. Tāpat Tieslietu ministrija sadarbībā ar Amerikas Savienoto Valstu vēstniecību 2019. gada 20. septembrī organizēja paneļdiskusiju "Procesuālā regulējuma efektivitāte komercstrīdu un ekonomisko noziegumu lietu izskatīšanā". Paneļdiskusijas mērķis ir starpdisciplinārā formātā uzklausīt un apkopot pēc iespējas vairāk un pēc iespējas dažādus risinājumu gan attiecībā uz procesu likumu līdz šim neizmantotajām iespējām, gan attiecībā uz jauniem procesuāliem instrumentiem un jauniem procesa vadības rīkiem, gan iespējams arī attiecībā uz mācību vajadzībām procesā iesaistītajiem profesionāļiem. | | | | | |
|  | | | | | | | | |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | | | | | | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | | Likumprojektā paredzētās tiesas izveide tieši attieksies uz to personu loku, kas vēlēsies pretendēt uz amatu vai darbu šajā tiesā, kā arī uz tiesas klientiem, kuru strīdi vai noziedzīgie nodarījumi tiks nodoti specializētās tiesas kompetencē. | | | | | |
| 2. | Tiesiskā regulējuma ietekme uz tautsaimniecību un administratīvo slogu | | Likumprojektā paredzētās tiesas izveide veicinās tautsaimniecības attīstību. Specializētā tiesa būs ilgtermiņa ieguldījums ekonomiski attīstītas un tiesiski sakārtotas valsts izveidē, kas ilgtermiņā atmaksāsies, padarot Latviju par uzņēmējdarbībai un investīcijām ekonomiski labvēlīgu valsti. Tādējādi minētā risinājuma īstenošanai ilgtermiņā būs pozitīva ietekme uz valsts budžeta ieņēmumiem, kas saistīti ar uzņēmējdarbības vides uzlabošanu un investīciju piesaisti.  Ņemot vērā Rīgas ģeogrāfisko atrašanās vietu, Ekonomisko lietu tiesas izvietošana Rīgā ir atbalstāma no tiesas pieejamības aspekta. Vienlaikus jāatzīmē, ka Ekonomisko lietu tiesas pieejamība tā iemesla dēļ, ka tā atradīsies Rīgā, dažkārt pat palielinās šīs tiesas pieejamību, ja lietas dalībniekiem ir nepieciešams ierasties un klātienē piedalīties tiesas sēdē un ja tam jāizmanto sabiedriskais transports nokļūšanai uz tiesu. Piemēram, no tādām republikas pilsētām kā Daugavpils, Valmiera sabiedriskais transports nekursē uz Zemgales rajona tiesas atrašanās vietām, tostarp, Jelgavu. Līdz ar to vairākumā gadījumu Rīga tāpat tiek izmantota kā satiksmes centrs.  Attiecībā uz administratīvo slogu, kas radīsies, lai ierastos uz tiesas sēdēm, jānorāda, ka tas atsevišķos gadījumos palielināsies, ja lietas dalībnieks objektīvu (no lietas rakstura vai videokonferenču iekārtas noslogotības) iemeslu dēļ nevarēs piedalīties lietas izskatīšanā ar videokonferences starpniecību no tās tiesas atrašanās vietas, kura tam ir vistuvāk. Vienlaikus jānorāda, ka daļa no komerclietām, kuras plānots nodot Ekonomisko lietu tiesai, jau šobrīd ir koncentrētas vienā tiesā - lietas par kapitālsabiedrību dalībnieku (akcionāru) sapulces lēmumu atzīšanu par spēkā neesošiem izskata Zemgales rajona tiesa (Jelgava), lietas par rūpnieciskā īpašuma tiesībām un lietas, kuru materiālos ir iekļauts valsts noslēpums, izskata Rīgas pilsētas Vidzemes priekšpilsētas tiesa, lietas par zaudējumu atlīdzināšanu par konkurences tiesību pārkāpumiem izskata Rīgas pilsētas Latgales priekšpilsētas tiesa. Attiecībā uz šīm lietu kategorijām nav konstatētas problēmas ar lietas dalībnieku ierašanos uz tiesas sēdēm. | | | | | |
| 3. | Administratīvo izmaksu monetārs novērtējums | | **Administratīvo izmaksu monetāru novērtējumu nav iespējams precīzi noteikt, jo tas ir atkarīgs no vairākiem apstākļiem.** | | | | | |
| 4. | Atbilstības izmaksu monetārs novērtējums | | Likumprojekts šo jomu neskar. | | | | | |
| 5. | Cita informācija | | Nav. | | | | | |
|  | | | | | | | | |
| **III. Tiesību akta projekta ietekme uz valsts budžetu un pašvaldību budžetiem** | | | | | | | | | |
| Rādītāji | | | 2019. gads | | Turpmākie trīs gadi (*euro*) | | | | |
| 2020 | | 2021 | | 2022 |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2020. gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2021. gadam | izmaiņas, salīdzinot ar vidēja termiņa budžeta 2021. gadam |
| 1 | | | 2 | 3 | 4 | 5 | 6 | 7 | 8 |
| 1. Budžeta ieņēmumi | | | 0 | 0 | 0 | 0 | 0 | 0 | 0 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | | | 0 | 0 | 0 | 0 | 0 | 0 | 0 |
| 1.2. valsts speciālais budžets | | |  |  |  |  |  |  |  |
| 1.3. pašvaldību budžets | | |  |  |  |  |  |  |  |
| 2. Budžeta izdevumi | | | 0 | 0 | 0 | 0 | 0 | 0 | 0 |
| 2.1. valsts pamatbudžets, t.sk. | | | 0 | 0 | 0 | 0 | 0 | 0 | 0 |
| 2.2. valsts speciālais budžets | | |  |  |  |  |  |  |  |
| 2.3. pašvaldību budžets | | |  |  |  |  |  |  |  |
| 3. Finansiālā ietekme | | | 0 | 0 | 0 | 0 | 0 | 0 | 0 |
| 3.1. valsts pamatbudžets | | | 0 | 0 | 0 | 0 | 0 | 0 | 0 |
| 3.2. speciālais budžets | | |  |  |  |  |  |  |  |
| 3.3. pašvaldību budžets | | |  |  |  |  |  |  |  |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | | | X | 0 | X | 0 | X | 0 | 0 |
| 5. Precizēta finansiālā ietekme | | | X | 0 | X | 0 | X | 0 | 0 |
| 5.1. valsts pamatbudžets | | | 0 | 0 | 0 | 0 |
| 5.2. speciālais budžets | | | 0 | 0 | 0 | 0 |
| 5.3. pašvaldību budžets | | | 0 | 0 | 0 | 0 |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā) | | | Likumprojekts šo jomu neskar. | | | | | | |
| 6.1. detalizēts ieņēmumu aprēķins | | |
| 6.2. detalizēts izdevumu aprēķins | | |
| 7. Amata vietu skaita izmaiņas | | | Likumprojekts tiks nodrošināts esošo amata vietu skaita ietvaros. | | | | | | |
| 8. Cita informācija | | | Atbilstoši Ministru kabineta 2019. gada 20. augusta sēdē apstiprinātajam Ziņojumam (prot. Nr. 35, 17. §) specializētās tiesas izveidei nepieciešams finansējums 2020. gadam 136 245 *euro* apmērā, 2021. gadam un turpmāk 1 252 472 *euro* apmērā.  2020. gadam nepieciešamais finansējums ir pārdalīts tieslietu resora ietvaros (Ministru kabineta 2019. gada 17. septembra sēde, prot. Nr. 42, 34. §, 21.2. apakšpunkts), bet 2021. gadā un turpmāk nepieciešamais finansējums tiks nodrošināts Tieslietu ministrijas budžeta apakšprogrammā 03.02.00 "Apgabaltiesas un rajonu (pilsētu) tiesas" piešķirtā budžeta ietvaros. | | | | | | |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Likumprojekts "Grozījumi Civilprocesa likumā" un likumprojekts "Grozījumi Kriminālprocesa likumā", nosakot konkrētu lietu piekritību Ekonomisko lietu tiesai, tostarp, gadījumos, kad apsūdzība uzrādīta pēc vairākiem Krimināllikuma pantiem, no kuriem ne visi ir noteikti specializētās tiesas kompetencē. Veicami grozījumi Tieslietu padomes apstiprinātajā kārtībā par tiesu teritorijām, kārtībā par lietu sadales kārtību un specializācijām un Tiesneša amata kandidāta atlases, stažēšanās un kvalifikācijas eksāmena kārtošanas kārtībā, paredzot, ka būtu nepieciešama atsevišķa tiesnešu amata kandidātu atlases kārtība, atbilstoši specializācijas prasībām. |
| 2. | Atbildīgā institūcija | Tieslietu ministrija. |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Likumprojekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Atbilstoši Ministru kabineta 2009. gada 25. augusta noteikumiem Nr. 970 "Sabiedrības līdzdalības kārtība attīstības plānošanas procesā", lai informētu sabiedrību par likumprojektu un dotu iespēju izteikt viedokli, informācija par likumprojektu ievietota Tieslietu ministrijas un Valsts kancelejas mājaslapā. |
| 2. | Sabiedrības līdzdalība projekta izstrādē | Sadarbībā ar Rīgas Juridisko augstskolu Tieslietu ministrija 2019. gada 17. jūlijā organizēja publisku diskusiju "Vai pienācis laiks specializētai tiesai?". Diskusiju panelī piedalījās uzņēmēju organizāciju pārstāvji (Latvijas Tirdzniecības un rūpniecības kameras priekšsēdētājs J. Endziņš, Ārvalstu investoru padomes Latvijā Investīciju aizsardzības un tiesu efektivitātes darba grupas vadītājs M. Vainovskis, kā arī Finanšu nozares asociācijas juridiskais padomnieks E. Pastars), kā arī tiesu varas un ar to saistīto institūciju pārstāvji (Korupcijas novēršanas un apkarošanas biroja priekšnieks J.Straume, Ģenerālprokurors Ē. Kalnmeiers, Rīgas apgabaltiesas priekšsēdētāja D. Vilsone un Satversmes tiesas priekšsēdētāja I. Ziemele). Paneļa dalībnieki, kas pārstāv uzņēmēju vajadzības, pauda viennozīmīgu atbalstu specializētas tiesas izveidei, uzsverot, ka šis jautājums ir risināms nekavējoties. Arī paneļa dalībnieki, kas pārstāvēja tiesu varu un ar to saistītās institūcijas, pauda atbalstošu pozīciju specializētas tiesas – ekonomisko lietu tiesas izveidei, vienlaikus daži no viņiem norādīja uz aspektiem, kuriem būtu pievēršama īpaša uzmanība specializētas tiesas izveides procesā.  2019. gada 20. augustā, izskatot Ziņojumu, Ministru kabinets atbalstīja tajā ietvertos pasākumus, līdz ar ko tika izstrādāts likumprojekts. Minētais Ziņojums ir publiski pieejams interneta vietnē: https://likumi.lv/ta/id/308908-par-konceptualo-zinojumu-par-ekonomisko-lietu-tiesas-izveidi  Lai informētu sabiedrību par likumprojektu un dotu iespēju izteikt viedokli, 2019. gada 23. septembrī informācija par likumprojektu ievietota Tieslietu ministrijas tīmekļa vietnē (<https://tm.gov.lv/lv/cits/pazinojums-par-lidzdalibas-iespejam-likumprojekta-grozijumi-likuma-par-tiesu-varu-izstrades-procesa>) un iesniegts Valsts kancelejā publicēšanai mājas lapā, aicinot viedokļus par likumprojektu sniegt līdz 2019. gada 4. oktobrim. |
| 3. | Sabiedrības līdzdalības rezultāti | Pēc likumprojekta ievietošanas Tieslietu ministrijas un Valsts kancelejas mājaslapā sabiedrības līdzdalības nodrošināšanai par likumprojektu **saņemts priekšlikums** **no Rīgas apgabaltiesas. Rīgas apgabaltiesas priekšsēdētāja norādījusi uz nepieciešamību precizēt likuma 42. panta ceturtajā daļā minētos kritērijus kolēģiju izveidošanai, proti, paredzot, ka apgabaltiesas kolēģiju var izveidot, ja tajā ir vairāk par divpadsmit tiesnešiem, tas ir, četri sastāvi. Priekšlikums ņemts vērā.** |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Tieslietu padome, Tiesu administrācija, Tieslietu ministrija, Tiesnešu kvalifikācijas kolēģija, Saeima. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | **Tieslietu padomei būs jāpieņem lēmums par tiesnešu skaitu Ekonomisko lietu tiesā, kā arī tiesas darbības teritoriju un atrašanās vietu. Tiesnešu kvalifikācijas kolēģijai jāsniedz atzinums par iespējamību rajona (pilsētas) tiesas tiesnesi iecelt amatā. Tiesu administrācijai jānodrošina nepieciešamo dokumentu virzība, lai Saeima varētu īstenot tai noteikto kompetenci lemt par tiesneša iecelšanu. Tiesu administrācija veiks nepieciešamās darbības, lai nodrošinātu tiesas ar telpām un citu nepieciešamo aprīkojumu. Tieslietu ministrija nodrošinās nepieciešamo tiesību aktu projektu virzību.**  Jaunas pirmās instances tiesas – Ekonomisko lietu tiesas izveidošana, **atslogos vispārējās jurisdikcijas tiesas.**  **Ekonomisko lietu tiesa tiks izveidota, novirzot vakantās amata vietas specializētās tiesas kapacitātes nodrošināšanai.** |
| 3. | Cita informācija | Nav. |

Iesniedzējs:

Ministru prezidenta biedrs,

tieslietu ministrs J. Bordāns

Šlisere 67036839

[Lelde.Slisere@tm.gov.lv](mailto:Lelde.Slisere@tm.gov.lv)

Miļevska 67036813

[Kristine.Milevska@tm.gov.lv](mailto:Kristine.Milevska@tm.gov.lv)

1. 2018. gada 23. augustā oficiāli publicēts Eiropas Padomes *Moneyval* komitejas savstarpējās novērtēšanas 5. kārtas ziņojums par Latviju, kurā novērtēti valstī īstenotie pasākumi noziedzīgi iegūtu līdzekļu legalizācijas un terorisma finansēšanas novēršanā (<https://www.fid.gov.lv/images/Downloads/useful/MONEYVAL20188_5th-Round_MER-Latvia_LV.pdf> (skatīts 2019. gada 29.augustā)) [↑](#footnote-ref-1)
2. OECD pētījums "Tiesiskums komercdarbībai un iekļaujošai izaugsmei Latvijā" (<https://www.ta.gov.lv/LV/eiropas_socialais_fonds_1520/latvijas_tieslietu_sistemas_novertejums_1533/komerctiesibu_regulejums_ekonomiskas_sadarbibas_un_attistibas_organizaciju_organisation_for_economic_co_operation_and_development_oecd__1561> (skatīts 2019. gada 29.augustā)) [↑](#footnote-ref-2)
3. CEPEJ ziņojums par Latvijas tieslietu sistēmas novērtējumu (<https://www.ta.gov.lv/LV/eiropas_socialais_fonds_1520/latvijas_tieslietu_sistemas_novertejums_1533/tiesu_sistemas_darbiba_eiropas_padomes_komisija_tiesu_efektivitatei_european_commission_for_the_effieciency_of_justice_cepej__1575> (skatīts 2019. gada 29.augustā)) [↑](#footnote-ref-3)
4. Publikācijas par SVF novērtējumā ietverto maksātnespējas regulējuma un komerctiesību regulējuma analīzi (<https://www.ta.gov.lv/LV/eiropas_socialais_fonds_1520/latvijas_tieslietu_sistemas_novertejums_1533/maksatnespeja_starptautisko_valutas_fonds_international_monetary_fund_imf__1560> (skatīts 2019. gada 29.augustā)). [↑](#footnote-ref-4)
5. FICIL nostāja attiecībā uz investīciju aizsardzības jautājumiem (apstiprināta 2019. gada 30. maijā) – ([https://www.ficil.lv/wp-content/uploads/2019/05/LAT\_FICIL\_Investment\_PP\_2019.pdf](https://www.ficil.lv/wp-content/uploads/2019/05/LAT_FICIL_Investment_PP_2019.pdf%20) (skatīts 2019. gada 29.augustā)) [↑](#footnote-ref-5)